VSL sklep I Cp 1824/2009
Datum: 2009-09-23T02:00:00.000+02:00
ecli: ECLI:SI:VSLJ:2009:I.CP.1824.2009
sodisce: Višje sodišče v Ljubljani
oddelek: Civilni oddelek
institut: pritožba udeleženca zemljiškoknjižnega postopka - pritožba udeleženca, ki ni sodeloval v postopku na prvi stopnji - pravočasnost pritožbe udeleženca
jedro: Situacijo, da lahko udeleženci vlagajo pravna sredstva tudi, če niso sodelovali v postopku na prvi stopnji, ureja 30. čl. ZNP.
zveza: ZZK-1 člen 132.
    		  ZNP člen 30.

## Jedro

Situacijo, da lahko udeleženci vlagajo pravna sredstva tudi, če niso sodelovali v postopku na prvi stopnji, ureja 30. čl. ZNP.

## Izrek

Pritožba se zavrne in se sklep potrdi.

## Obrazložitev

: Z obravnavanim sklepom je sodišče prve stopnje zbornici A priznalo položaj udeleženke v tem zemljiškoknjižnem postopku in njen ugovor zoper zemljiškoknjižni sklep Dn. št. 956/2001 z dne 4.3.2002 zavrglo kot prepozen.

Zoper sklep je udeleženka zbornica A vložila pravočasno pritožbo. Navaja, da gre za ničen vpis lastninske pravice ter da obrazložitev glede vknjižbe služnostne pravice z zadevo nima nobene zveze. Pritožnik je v ugovoru navedel razloge, zaradi katerih vknjižbe lastninske pravice v korist združenja B ni izpodbijal v predpisanih rokih. Pojasnjuje, zakaj mu je zemljiška knjiga z nezakonitim postopanjem onemogočila uveljavljati pravico do pravnega varstva. S tem, ko je predlogu združenja B ugodilo, ne da bi pritožnika obvestilo o poznejšem postopku, je sodišče kršilo načelo vrstnega reda in je vknjižba lastninske pravice v korist združenja B nična. Pritožnik je za izpodbijano vknjižbo izvedel šele, ko je po urgencah končno od zemljiške knjige v decembru 2008 dobil neuradno obvestilo, da je na nepremičninah vknjiženo združenje B in je nemudoma vložil ugovor zoper vknjižbo. Slednji ni dobroverni lastnik. Že iz listin, ki jih je predložil predlogu za vknjižbo lastninske pravice, je razvidno, da ni pravni naslednik dotedanjega zemljiškoknjižnega lastnika. Pritožnik zato vztraja, da sklep ni postal pravnomočen in da je ugovor pravočasen, izpodbijana vknjižba pa nična.

Pritožba ni utemeljena.

Predmet obravnavanja zemljiškoknjižnega sodišča v tem postopku je bilo le vprašanje pravočasnosti pritožbe udeleženke zbornice A . Zemljiškoknjižno sodišče ni kršilo določb Zakona o zemljiški knjigi (ZZK-1), ko v tem postopku ni presojalo obstoja pogojev za dovolitev vpisa, ki je bil izveden na podlagi zemljiškoknjižnega predloga združenja B, s sklepom Dn. št. 956/2001 z dne 4.3.2002. Skladno z določbo 132. člena ZZK-1 je pritožnici mogoče priznati položaj udeleženke v tem zemljiškoknjižnem postopku in s tem pravico do vlaganja pravnih sredstev. Zoper sklep Dn. št. 956/2001 z dne 4.3.2002 predlagateljica v roku 8 dni od vročitve sklepa dne 18.3.2002 ni vložila ugovora, zato je sklep postal pravnomočen. Pritožnica je vložila pritožbo, s katero izpodbija navedeni sklep, dne 18.12.2008. Situacijo, da lahko udeleženci vlagajo pravna sredstva tudi, če niso sodelovali v postopku na prvi stopnji, ureja 30. člen Zakona o nepravdnem postopku, ki se v zemljiškoknjižnem postopku uporablja na podlagi 2. odstavka 120. člena ZZK-1. Po tej določbi mora udeleženec, ki ni sodeloval v postopku na prvi stopnji, vložiti pravno sredstvo v roku, ki velja za udeleženca, kateremu je bila odločba, ki se izpodbija, najkasneje vročena. Sodišče pa upošteva pravno sredstvo udeleženca, čeprav je bilo vloženo po poteku navedenega roka, če ga je prejelo, preden je odločilo o pravočasno vloženem pravnem sredstvu drugega udeleženca. Slednje pomeni, da je pritožba zoper sklep z dne 4.3.2002 vsekakor vložena prepozno in je odločitev sodišča o njenem zavrženju pravilna. Ostali pritožbeni očitki, tako glede ničnosti vpisa lastninske pravice kot tudi kršitve načela vrstnega reda vknjižbe lastninske pravice, presegajo obseg odločanja v tem postopku. Zato je sodišče druge stopnje zavrnilo pritožbo kot neutemeljeno in v skladu z določbo 2. točke 3. odstavka 161. člena ZZK-1 sklep potrdilo.